[pic] | COMISIA EUROPEANĂ |

Bruxelles, 13.12.2010

COM(2010) 789 final

2009/0060/B (COD)

COMUNICARE A COMISIEI CĂTRE PARLAMENTUL EUROPEAN

în temeiul articolului 294 alineatul (6) din Tratatul privind funcționarea Uniunii Europene privind poziția Consiliului în vederea adoptării Regulamentului (CE) nr. 1889/2006 al Parlamentului European și al Consiliului de instituire a unui instrument de finanțare pentru promovarea democrației și drepturile omului la scară mondială

2009/0060/B (COD)

COMUNICARE A COMISIEI CĂTRE PARLAMENTUL EUROPEAN

în temeiul articolului 294 alineatul (6) din Tratatul privind funcționarea Uniunii Europene privind poziția Consiliului în vederea adoptării Regulamentului (CE) nr. 1889/2006 al Parlamentului European și al Consiliului de instituire a unui instrument de finanțare pentru promovarea democrației și drepturile omului la scară mondială

1. CONTEXT

Data transmiterii propunerii către Parlamentul European și Consiliu [document COM(2009)194 final – 2009/0060B (COD)]: | transmitere: 21 aprilie 2009, corrigendum: 30 noiembrie 2009, modificat: 1 decembrie 2009 (intrarea în vigoare a Tratatului de la Lisabona). |

Data avizului Parlamentului European în primă lectură: | 21 octombrie 2010. |

Data transmiterii propunerii modificate: | […]. |

Data adoptării poziției Consiliului: | 10 decembrie 2010. |

2. OBIECTIVUL PROPUNERII DIN PARTEA COMISIEI

Diferitele instrumente financiare ale UE pentru cooperarea externă prezintă o ușoară inconsecvență în ceea ce privește excepțiile de la principiul neeligibilității pentru finanțarea UE a costurilor legate de impozite și taxe impuse de țările terțe.

Instrumentul european pentru democrație și drepturile omului (IEDDO) nu oferă flexibilitate în ceea ce privește neeligibilitatea unor astfel de costuri pentru finanțare. Celelalte instrumente prevăd că, „în principiu”, ajutorul din partea UE nu poate fi utilizat pentru a finanța aceste cheltuieli. Prin urmare, acestea permit o anumită flexibilitate, de la caz la caz, iar ordonatorul de credite responsabil poate, dacă este cazul, să decidă să accepte eligibilitatea, în vederea unei bune gestionări financiare și a unei desfășurări adecvate a programelor și proiectelor.

Prin urmare, propunerea adaugă, pur și simplu, în text cuvintele „în principiu”.

3. COMENTARII CU PRIVIRE LA POZIțIA CONSILIULUI

3.1. Observații generale privind poziția Consiliului

Comisia poate accepta poziția Consiliului, care este conformă cu propunerea inițială a Comisiei și cu prima lectură a Parlamentului European, cu excepția chestiunilor specifice menționate mai jos.

3.2. Principalele caracteristici ale poziției Consiliului

Poziția Consiliului reflectă următoarele elemente-cheie:

- impozite și taxe : cuvintele „în principiu” se adaugă la clauza privind neeligibilitatea impozitelor și taxelor, semnalându-se astfel că excepțiile sunt posibile, acestea fiind reglementate intern prin instrucțiunile ordonatorilor de credite;

- separarea în două acte distincte : unul pentru Instrumentul de cooperare pentru dezvoltare (ICD) și unul pentru IEDDO. Inițial, Comisia a propus un act unic care să aplice aceeași modificare ambelor instrumente. Modificarea echivalentă a ICD (adăugarea cuvintelor „în principiu”) este inclusă, în prezent, în poziția Consiliului privind COM(2010)102 final – 2010/0059 COD (care este modificarea ICD pentru a include măsuri de însoțire privind sectorul bananelor).

3.3. Chestiuni specifice (amendamentele Parlamentului pe care Consiliul nu poate să le accepte):

Actele delegate (articolul 290 din TFUE): Prin amendamentele sale în primă lectură, Parlamentul urmărește să aplice această procedură adoptării documentelor strategice multianuale de către Comisie. În ciuda negocierilor lungi și intensive (și anume, triloguri care au avut loc la 2 februarie, 23 martie și 20 octombrie), nu s-a putut ajunge la un acord cu privire la această chestiune. Consiliul nu a acceptat aceste amendamente în pozițiile sale în primă lectură. Comisia este dispusă să își continue eforturile în vederea concilierii pozițiilor instituțiilor și a găsirii mijloacelor de a răspunde problemelor de fond care reies din amendamentele Parlamentului, în special pentru a se asigura că Parlamentul poate exercita o supraveghere adecvată în ceea ce privește formularea strategiilor de cooperare externă și punerea în aplicare corespunzătoare a instrumentelor financiare externe.

4. CONCLUZIE

Comisia poate accepta poziția Consiliului în primă lectură.